Gange vol mediese afval in dié hospitaalMediese afval staan in die ganga van die Uitenhage-provinsiale hospitaal. (Foto: Verskaf) Lede van die provinsiale wetgewer in die Oos-Kaap is die afgelope week deur hope mediese afval in die gange van die Uitenhage-provinsiale hospitaal begroet toe hulle ŉ oorsigbesoek aan die hospitaal gebring het. “Die toestand van die eens wêreldklas hospitaal het tot so ŉ mate verswak, dat dit ondenkbaar is dat die Oos-Kaapse regering die fasiliteit as aanvaarbaar vir die behandeling van pasiënte beskou,” het Jane Cowley, die DA se woordvoerder vir gesondheid in die Oos-Kaap, gesê. “Gange is vol mediese afval, vuil linne word in enige beskikbare stoorkamer geprop en die deure van pasiënte se toilette word met kleefband toegeplak omdat die knippe buite werking is. Die hospitaal se hoofhysbakke is steeds buite werking en pasiënte se lêers, wat veronderstel is om vertroulik te wees, lê in vertrekke wat maklik deur die publiek bereik kan word.” Die VF Plus het ook vroeër die maand gesê hy het in minder as ŉ maand tien klagtes van swak sorg by die Uitenhage-provinsiale hospitaal ontvang. Badkamers in die Uitenhage provinsiale hospitaal is toegeplak met kleefband. (Foto: Verskaf) Cowley sê die benarde toestand van die hospitaal is ŉ direkte gevolg van die vertraging om kritieke nie-mediese poste hier te vul. “Daar is net een persoon in beheer van die verwydering van alle mediese afval by die fasiliteit. Die tekort aan personeel wat die afdeling vir buite-pasiënte bestuur is ook so groot dat die toonbank vir vinnige hulp vir ou mense, swanger vroue en kinders permanent gesluit is.” Die DA het aan die Oos-Kaapse LUR vir gesondheid geskryf en haar aangemoedig om dié poste dringend te vul, ten einde die funksionaliteit van die hospitaal te verbeter. Cowley sê dit is ŉ skande dat die provinsiale koördinerende bestuurspan onlangs 560 menslike hulpbronne-internskappe goedgekeur het, eerder as dat skoonmakers, administratiewe klerke en algemene assistente aangestel is. “Laasgenoemde is onontbeerlik vir die dag-tot-dag-funksionering van hospitale.”